
בקשתך לקבלת מידע בנדון נבחנה על ידינו ולהלן התייחסותנו:

1. ראשית,  וכפי שהדגשנו בעבר,  נבקש להפנותכם אל הוראות חוזר מנכ"ל משרד הפנים מס' 5/2007 (מצ"ב) לפיה "האחריות לאיתור ולטיפול במבנים מסוכנים מונחת לפתחה של הרשות המקומית אשר בתחומה הם נמצאים" (ראה לעניין זה סעיף 249(13) לפקודת העיריות שעניינו סמכויות העיריה). ביטוי ממשי יותר לאחריות הרשות המקומית ניתן למצוא בחוק העזר למבנים מסוכנים הקיים כמעט בכל הרשויות המקומיות במדינת ישראל, המאפשר לרשות המקומית לאכוף את אחריותה בנושא חשוב זה.

2. עוד יובהר שוב , כי המטה המקצועי/הנדסי לעניין הפל-קל, הוקם על פי החלטת ממשלה  מס'  4686 מיום 29.1.06 ובו חברים נציגי מנהל התכנון, משרד השיכון ופיקוד העורף ושני מומחים בתחום הנדסת מבנים. המטה מרכז את רשימת המבנים החשודים כבנויים בשיטת הפל-קל, ואת המעקב אחר הטיפול של הרשויות המקומיות באיתור, זיהוי וטיפול במבנים אלה. 

3. בהתאם לבקשתכם,  מצ"ב רשימת  558 המבנים אשר נכון למועד זה זוהו ע"י הרשויות המקומיות כבנויים בשיטת הפל-קל, בציון שימוש המבנה וסוג הטיפול שבוצע בו. (מספר זה אינו כולל מבנים שהתברר כי אינם בנויים בשיטת הפל-קל ). לנוחותכם, רשימת המבנים מוינה בהתאם לסטטוס הטיפול במבנים, כפי שדווח לנו ע"י הרשויות המקומיות.

4. מהרשימה הוסרו כתובות המבנים וזאת נוכח העובדה כי קיים חשש לפגיעה בצד ג', כאשר אין בידי מינהל התכנון מידע אודות זהות בעלי הנכסים, ואין באפשרותנו לקיים מהלך של פנייה לצד ג', לרבות מתן אפשרות לצד ג' להתנגד למסירת המידע, כנדרש ע"פ הוראות סעיף 13 (א) לחוק חופש המידע. נבהיר כי המידע  הקיים במינהל התכנון  מתעדכן מעת לעת, וקיים חשש סביר כי בשל פער הזמנים בין מועד סיום הטיפול במבנה  ועד  לקבלת הדיווח  לגביו, יתכן וחלק מהמבנים  הכלולים ברשימה למעשה כבר טופלו.



5. משכך, ובהתאם לסעיף 8(5) לחוק חופש המידע, אנו מפנים אותך לרשויות המקומיות, אשר הינם הרשות אשר המידע נוצר בידה. ברשימה המועברת אליך מצוינות במפורש הרשויות המקומיות הרלוונטיות.

6. באשר לבקשתכם (בסעיף 2 במכתבכם) לקבל את מסמכי הפניות לרשויות המקומיות לקידום, איתור, חיזוק ו/או הריסת מבני פל-קל בשנתיים האחרונות, יצוין כי עיקר הפעילות שבוצעה על ידינו בשנתיים האחרונות התמקדה בפעילות פרטנית שוטפת ומעקב ספציפי אחר הטיפול במבנים על ידי הרשויות המקומיות וזאת בהמשך לפניות רוחביות רבות שנשלחו לרשויות המקומיות עוד קודם לכן. הטיפול הפרטני כלל בעיקר שיחות טלפוניות ישירות והתכתבויות במיילים. 

7. מצ"ב נוסח פנייה שהועברה לכל מהנדס רשות מקומית בנפרד, בצירוף רשימת המבנים בתחום הרשות.

